# Implementering av nytt kvalitetssikringssystem for utdanningene

# Orienteringssak til studiestyret onsdag 3. april 2019

[Universitetsstyret vedtok i møte 25. oktober 2018 nytt kvalitetssystem for utdanningene](http://ekstern.filer.uib.no/ledelse/universitetsstyret/2018/2018-10-25/S_109-18Nytt_kvalitetssystem_utdanningene.pdf) ved UiB. Det nye systemet fremhever at ansvaret for studieprogrammenes kvalitet ligger på det enkelte programstyre, institutt og fakultet. Det er likevel nødvendig å ha ordninger som sikrer at UiB ivaretar sitt ansvar for kvaliteten i både i eksisterende studieprogrammer og ved etablering av nye studier.

[I brev fra Studieadministrativ avdeling av 18.02 2019](http://vedlegg.uib.no/?id=1aadc00309f206f8c99fde86651cf680), ble en ny ordning med dialogmøter og egenvurderinger som del av dette nye kvalitetssikringssystemet beskrevet og konkretisert. Ettersom 2019 er det første året med den nye ordningen, ble brevet lagt frem i møter med fakultetenes studiesjefer og i Utdanningsutvalget 21. mars, for å avklare eventuelle uklarheter og for å få innspill.

Innspill som har kommet i møtene:

* Skal det rapporteres på kalenderår eller studieår, det vil få konsekvenser for tidsrammene.
* Det er behov for retningslinjer for hva det skal rapporteres på og når det skal rapporteres, ellers vil ikke rapporteringen følges opp.
* Det kvalitetsmessige aspektet og essensen i egenvurderingen forsvant i forslaget. Det som skulle redusere byråkratisk rapportering som ikke ble brukt til noe, ble likevel en byråkratisk rapportering.

Som resultat av disse tilbakemeldingene, vil det komme et nytt brev som presiserer hvordan kvalitetssystemet skal fungere i praksis. Universitetsledelsen vil derfor ta til etterretning at ikke alle fagmiljøer i inneværende år er rigget slik at det blir en full gjennomgang i henhold til det nye systemet. Fakultetet vil kommet tilbake med en detaljert plan for hvordan kvalitetssikringssystemet vil fungere fremover.

Våren 2019 vil fakultetet invitere instituttledelsen og en representant for studieadministrasjonen ved instituttene til et dialogmøte for å gå gjennom det nye kvalitetssikringssystemet, og for å få innspill til fakultetets dialogmøte med universitetsledelsen høsten 2019. Instituttene vil ikke bli bedt om skriftlig tilbakemelding i forbindelse med møtet, selv om det vil bli en del av kvalitetssystemet fremover.

Tema for dialogmøtene med instituttene våren 2019 vil blant annet være:

* Utdanningsledelse
* Oppfølging av generiske ferdigheter
* Evalueringer av instituttenes programmer
* Gjennomføringstall for 2018
* Utdanningstilbud knyttet til UIB´s satsingsområder